7,1 mia. kroner. Det er det ofte citerede tal for sparepotentialet i vand-, spildevands-, fjernvarme-, el- og affaldssektoren frem mod 2025.

Et tal, som konsulentfirmaet McKinsey har regnet sig frem til i en først hemmelig og nu offentliggjort rapport for Energi-, Forsynings- og Klimaministeriet.

Nu har sektoren så haft mulighed for at nærlæse rapporten, og både el-, fjernvarme-, vand- og spildevandsbrancheforeningerne kan pege på fejl, uforståelige tal, diskutabelt datagrundlag og bombastiske konklusioner uden forbehold for fodnoter.

Ifølge politisk chef hos Dansk Fjernvarme Rune Moesgaard har McKinsey simpelthen haft for travlt:

»Vi er bekymrede for, at tallet på de 7,1 mia. kroner skal gå hen og blive en sandhed, selvom det sine steder er baseret på problematiske forudsætninger og fejlagtige beregninger,« siger han.

Forsyningsselskaber frygter, at McKinsey-rapportens total-tal for effektiviseringspotentialet bliver et mål i sig selv for regeringen. *Illustration fra rapporten*. Illustration: Struende & Co. / McKinsey

Læs også: Regeringen vil spare milliarder ved at privatisere forsyningsområdet

Målet er ikke et bestemt beløb

Fjernvarmeselskaberne – som ifølge rapporten kan effektivisere for alt i alt 2,3 mia. kroner frem mod 2025 – afviser ikke, at fjernvarmeforsyningerne kan blive mere effektive. Men man er kritisk over for størrelsen og tidshorisonten i konsulentrapporten.

»For eksempel finder vi det mærkeligt, at denne rapports effektiviseringspotentiale er tre gange så højt som en tilsvarende benchmark, der blev udført med tal fra året før – nemlig 2013 – i stedet for McKinseys 2014-tal,« forklarer han og tilføjer, at kun 41 pct. af selskaberne i øvrigt er omfattet af analysen.

Metodefejl giver urealistiske tal

Hos elsektorens brancheforening, Dansk Energi, har man fundet en metodefejl, der reducerer besparelsen i elsektoren med 24 procent.

Så også vicedirektør Anders Stouge er optaget af, at de syv milliarder ikke bliver cementeret som en sandhed:

»Målet med at effektivisere forsyningerne – som vi støtter fuldt ud – skal ikke være et beløb på de syv milliarder i sig selv, for det holder ikke. I stedet skal der skabes nogle rammer for forsyningssektorerne, som gør det muligt at drive dem fornuftigt og effektivt,« siger han.

Anders Stouge peger også på, at der for tiden kører lignende effektiviseringstiltag på el-området, hvor et ekspertudvalg lige nu sidder og arbejder med en ny benchmarkmodel for netselskaberne, fordi den gamle var forældet og ikke retvisende.

Læs også: Nu bliver elmonopolerne kulegravet

245 eller 1.300 mio. kroner

Også på fjernvarmeområdet er der i forvejen gang i effektiviseringstiltag.

Så sent som i foråret bestemte politikerne, at fjernvarmeselskaberne fremover skal benchmarkes og effektiviseres for 500 mio. kroner frem mod 2020. Et beløb, som altså bliver realiseret uanset McKinsey-rapporten.

I vandsektoren advarer man ligeledes mod et besparelsespotentiale, som er pustet alt for højt op.

Læs også: Drikkevandet har fået det bedre

Konkret henviser direktør i Danva Carl Emil Larsen til en anden rapport om samme emne fra 12. august i år, udarbejdet af analysefirmaet Copenhagen Economics.

Her ligger det samlede effektiviseringspotentiale for vand- og spildevandsselskaberne på 245-559 mio. kroner mod McKinsey-rapportens 1.300 mio. kroner:

»McKinsey medtager besparelser, som der allerede er indgået et politisk forlig om i 2014, ligesom nye effektiviseringspotentialer baseres på tal og beregninger, vi ikke kan genkende. Så det er meget uheldigt, hvis regeringen foreslår effektiviseringskrav på baggrund af disse tal,« siger Danvas direktør.

Han tilføjer, at vandselskaberne selvfølgelig skal være så effektive som muligt, men at de centrale krav skal bygge på korrekte tal.

Sammenslutninger på tværs

McKinsey-rapporten peger også på fordelene ved, at selskaberne slutter sig sammen, hvilket allerede sker mange steder. For eksempel er 55 selskaber på fjernvarmeområdet blevet til 22 inden for de seneste 3-4 år.

Men vicedirektør Anders Stouge fra Dansk Energi savner også, at rapporten forholder sig til de sammenslutninger og samarbejder på tværs af forsyningsarter, som i stigende grad vokser frem rundt omkring i landet:

»Man bruger næsten alle ressourcerne på at kigge sektorvis – og glemmer at kigge på potentielle samarbejder på tværs mellem sektorerne og måske oven i købet analysere de barrierer, der er for at få flere af disse fusioner og få realiseret flere samarbejder på tværs. Det havde været langt mere fremsynet,« siger han.

Læs også: Højteknologisk vandværk holder vandet i lukket system

Endelig er de tre brancheforeninger også bekymrede over, hvor miljøhensynet og innovationen skal placeres i en ny model med stramme effektiviseringskrav.

Innovation skal være et krav

Anders Stouge henviser til erfaringer fra Storbritannien, hvor man har været nødt til at indføre mål for innovation for netselskaberne, fordi skrappe effektiviseringskrav fik dem til at skære udgifter til innovation væk:

»Vi bør lære af udlandet og sørge for, at mål for innovation på en eller anden måde også indgår i effektiviseringskravene i den samlede reguleringsmodel for forsyningsselskaberne,« siger han.

Også Carl Emil Larsen fra Danva peger på, at effektiviseringskravene skal kunne indfries, så vandselskaberne fortsat både kan levere verdens bedste drikkevand, skærme miljøet og dæmme op for oversvømmelser.

Læs også: Pesticider i hver fjerde drikkevandsboring

Ifølge McKinsey-rapporten er det totale effektiviseringspotentiale i forsyningssektorerne - drikke- og spildevand, fjernvarme, el- og gasdistribution samt affaldsforbrænding - estimeret til 7,1 mia. kroner årligt.

Dette beløb er så opdelt i et direkte potentiale, som handler om effektiviseringer inden for de eksisterende rammer for selskaberne og er på 4,8 mia. kroner. Resten - det såkaldte konsolideringspotentiale – udgør 2,3 mia. kroner og dækker over konsolideringer, der igen medfører en ny struktur.

Længere henne i rapporten står der, at man vurderer, at det dog kun er muligt at realisere mellem 5,9 og 7 mia. kroner af det samlede fremskrevne potentiale.